b'\n_START_ARTICLE_\nRenski rizling\n_START_PARAGRAPH_\nRenski rizling tudi samo rizling, je bela sorta vinske trte in istoimensko vino. Njegova domovina je Porenje (Nem\xc4\x8dija), najbolj pa je raz\xc5\xa1irjen \xc5\xa1e v Alzaciji (ker je bil velik konkurent chardonnayu, so ga v drugih predelih Francije prepovedali saditi), Avstriji in Italiji. Sorta je bila prvi\xc4\x8d omenjena leta 1435 kot zaloga v vinski kleti grofa Katzenelnbogna (v Porenju). Dana\xc5\xa1nji rizling je bil prvi\xc4\x8d omenjen leta 1552 v knjigi botanika Hieronimusa Bocka. _NEWLINE_V Sloveniji je sorto prvi na\xc4\x8drtno zasadil nadvojvoda Janez Habsbur\xc5\xa1ko-Lotarin\xc5\xa1ki leta (1822) na posestvu Meranovo pod Limbu\xc5\xa1em, sicer pa danes v najve\xc4\x8dji meri uspeva na \xc5\xa0tajerskem in v posavski vinorodni de\xc5\xbeeli. Trta z malimi grozdnimi jagodami obrodi pozno, njeno vino pa je sladko in jo uvr\xc5\xa1\xc4\x8damo tako v kakovostni kot vrhunski razred. Vino je primerno za staranje v steklenicah.'